Qashqadaryoda 1000 dollarga militsiyaga, 500 dollarga xalq qabulxonasiga ishga kiritib qo‘yishni va’da qilgan shaxs qo‘lga olindi

Qashqadaryo viloyatining Qarshi shahrida 24-avgust kuni Nishon tumanida yashovchi S.L. ismli ayol viloyat IIBga murojaat qilib, firibgarlik holati yuzasidan ariza bergan.
IIVdan ma’lum qilishlaricha, Qarshi shahrida yashovchi X.S bu ayolning o‘g‘li A.Q.ni tanishlari orqali 1000 dollar evaziga ichki ishlar organlariga yoki 500 dollar evaziga xalq qabulxonasiga ishga joylashtirib qo‘yishini aytganini ma’lum qilgan.
“Ko‘rilgan tezkor tadbirlar natijasida X.S. 1000 dollarni olayotgan vaqtida IIB xodimlari tomonidan qo‘lga olingan”, — deyiladi IIV axborotida.